เช็คด่วน! สนามบินเชียงใหม่ประกาศยกเลิก-เปลี่ยนไฟลท์ช่วงเทศกาลปีใหม่
สนามบินเชียงใหม่ ยกเลิก 54 เที่ยวบิน เปลี่ยนเวลาบิน 37 ไฟลท์ หนีพลุ-โคมลอยคืนส่งท้ายปี พร้อมวางมาตรการคุมเข้มความปลอดภัย 
สนามบินเชียงใหม่ ยกเลิก 54 เที่ยวบิน เปลี่ยนเวลาบิน 37 ไฟลท์ หนีพลุ-โคมลอยคืนส่งท้ายปี พร้อมวางมาตรการคุมเข้มความปลอดภัย
26 ธ.ค. 2562

นายอมรรักษ์ ชุมสาย ณ อยุธยา ผู้อำนวยการท่าอากาศยานเชียงใหม่ เปิดเผยว่า เนื่องจากวันที่ 31 ธันวาคม 2562 คืนส่งท้ายปีเก่า เป็นวันที่หน่วยงาน หรือ สถานประกอบการต่างๆ อาจขออนุญาตจุดพลุหรือปล่อยโคมลอยเพื่อเฉลิมฉลอง โดยการจุดพลุหรือปล่อยโคมดังกล่าว ขอให้เป็นไปตามพระราชบัญญัติการเดินอากาศ (ฉบับที่ 14) พ.ศ.2562 มาตรา 33 อย่างเคร่งครัด คือ ห้ามมิให้บุคคลใดจุดและปล่อยหรือกระทำการใด เพื่อให้บั้งไฟ พลุ ตะไล โคมลอย โคมไฟ โคมควัน หรือวัตถุอื่นใดที่คล้ายคลึงกัน ขึ้นไปสู่อากาศ ซึ่งเป็นการรบกวนหรือก่อให้เกิดอันตรายต่อการเดินอากาศหรือการปฏิบัติการของอากาศยาน ในเขตปลอดภัยการเดินอากาศ และเป็นไปตามประกาศจังหวัดเชียงใหม่คือต้องขออนุญาตนายอำเภอท้องที่ก่อนล่วงหน้า 15 วัน
ทั้งนี้เพื่อความปลอดภัย สายการบินทั้งภายในประเทศและระหว่างประเทศได้ยกเลิกเที่ยวบินจำนวน 54 เที่ยวบิน คิดเป็นร้อยละ 24 ของจำนวนเที่ยวบินทั้งหมด และเปลี่ยนแปลงเวลาทำการบิน 37 เที่ยวบิน โดยจะทำการบินให้แล้วเสร็จภายในเวลา 19.00 น. เพื่อหลีกเลี่ยงอันตรายจากพลุและโคมลอยในคืนส่งท้ายปี
ส่วนเรื่องการอำนวยความสะดวกให้แก่ผู้โดยสารและผู้ใช้บริการสนามบินในช่วงเทศกาลปีใหม่นั้น ท่าอากาศยานเชียงใหม่ได้เตรียมพร้อมทั้งด้านบุคลากรและสิ่งอำนวยความสะดวกต่างๆ ให้อยู่ในสภาพพร้อมใช้งาน กวดขันความพร้อมปฏิบัติงานของเจ้าหน้าที่โดยเฉพาะในเขตปฏิบัติการการบิน ด้วยการสุ่มตรวจวัดปริมาณแอลกอฮอล์ในร่างกาย รวมทั้งเพิ่มความถี่ในการตระเวนตรวจบริเวณโดยรอบท่าอากาศยานทั้งในเขตการบินและพื้นที่สาธารณะ รวมถึงการประกาศไม่อนุญาตให้นำอาหารพื้นเมืองที่มีลักษณะเป็นของเหลว ในบรรจุภัณฑ์ที่มีปริมาตรเกิน 100 มิลลิลิตร ขึ้นไปบนห้องโดยสารอากาศยาน ทำให้ผู้โดยสารต้องทิ้งอาหารที่เป็นของเหลว โดยเฉพาะน้ำพริกหนุ่มวันละกว่า 100 ชิ้น ซึ่งก็ได้มีการจัดเจ้าหน้าที่ออกไปประชาสัมพันธ์ และแนะนำบรรจุภัณฑ์ที่เป็นมาตรฐานแก่ร้านค้าจำหน่ายของฝากตามตลาดต่างๆ เพื่อสร้างความเข้าใจที่ถูกต้อง
นอกจากนั้น ท่าอากาศยานเชียงใหม่ ยังร่วมกับ ตำรวจภูธรภูพิงคราชนิเวศน์ ตำรวจท่องเที่ยว ตำรวจตรวจคนเข้าเมือง ทหารจากมณฑลทหารบกที่ 33 และกองบิน 41 ปล่อยแถวป้องกันอาชญากรรมช่วงก่อนเทศกาลปีใหม่ เนื่องจากในช่วงเทศกาลปีใหม่ มีวันหยุดติดต่อกันหลายวัน คาดว่าจะมีประชาชนเดินทางกลับภูมิลำเนา รวมถึงมีนักท่องเที่ยวทั้งชาวไทยและชาวต่างชาติเดินทางเข้ามาท่องเที่ยวในจังหวัดเชียงใหม่จำนวนมาก ซึ่งอาจทำให้มีบุคคล หรือ กลุ่มบุคคลก่อเหตุร้ายหรือก่อปัญหาสร้างความไม่ปลอดภัยในชีวิตและทรัพย์สินของประชาชนและนักท่องเที่ยว โดยมีการตรวจตราอย่างเข้มงวด เพื่อป้องปราม ป้องกัน ระงับยับยั้งเหตุร้ายไม่ให้เกิดขึ้นในพื้นที่ท่าอากาศยานเชียงใหม่และจังหวัดเชียงใหม่ด้วย